《下海山门观双沼新荷还入方丈小坐读图音和尚诗兼贻圆公》
清代·陈王猷

半日霞表游，济胜偶然遂。直溜孤杖支，迅下双屐坠。

远公兴未孤，导我乐泉卉。石沼披荷钱，田田小团翠。

崖阴清足娱，山光净堪对。携将清净心，还入雪云内。

宗风已流衍，图史亦森蔚。新诗芙蕖初，天葩谢雕绘。

高空消六尘，潇洒得三昧。眷言依宝洲，十笏永寤寐。

作者简介：陈王猷，字良可，号砚村，又号息斋，广东海阳人。康熙辛酉举人，官肇庆教授。有《蓬亭偶存诗草》。